Ο.Φ. Ιεράπετρας

Ο Όμιλος Φιλάθλων Ιεράπετρας (Ο.Φ.Ι.) είναι αθλητικός σύλλογος της Ιεράπετρας στην Κρήτη. Τα χρώματα της ομάδος είναι το μαύρο και το λευκό. Ο σύλλογος ιδρύθηκε στις 15 Απριλίου 1970.
Είναι η παλαιότερη και πιο ιστορική ομάδα της Ιεράπετρας, και η μοναδική με συμμετοχές σε πρωταθλήματα επαγγελματικών κατηγοριών, και δη στη Β΄ Εθνική και την Α2 Εθνική. Παίκτης και προπονητής του Ο.Φ.Ι. επί σειρά ετών υπήρξε ένας από τους μεγαλύτερους Κρητικούς ποδοσφαιριστές όλων των εποχών, ο Πέτρος Βουζουνεράκης, το όνομα του οποίου φέρει το δημοτικό γήπεδο της Ιεράπετρας.

Είναι η, κατά τεκμήριο, η πιο επιτυχημένη ομάδα του νομού Λασιθίου και μια από τις μεγαλύτερες και γνωστότερες σε περιφερειακό επίπεδο Κρήτης, με τίτλους και μακροχρόνιες παρουσίες σε εθνικές διοργανώσεις.

Ιστορία
Η ίδρυση του Ομίλου Φιλάθλων Ιεράπετρας το 1970 προήλθε από την ένωση των τότε δύο ομάδων της Ιεράπετρας, της Θύελλας και του Διαγόρα. Στη δεκαετία του 1970 αγωνίστηκε στην τότε Εθνική Ερασιτεχνική Κατηγορία, η οποία ήταν η αμέσως επόμενη κατηγορία μετά τη Β΄ Εθνική, και έχοντας στις τάξεις του μόνο ντόπιους παίκτες. Η έδρα του την εποχή εκείνη ήταν το γήπεδο στην περιοχή Αλυκή Ιεράπετρας.

Στις επόμενες δεκαετίες είχε πάντα πρωταγωνιστικό ρόλο αγωνιζόμενος συνήθως στο πρωτάθλημα της Δ΄ Εθνικής, αλλά και στην Α' Λασιθίου και βέβαια στη Γ΄ Εθνική.

Από τις πιο σημαντικές στιγμές της ιστορίας του θεωρείται η κατάκτηση του περιφερειακού πρωταθλήματος του ομίλου της Κρήτης την περίοδο 2005–06 και η άνοδος του στη Γ΄ Εθνική. Αγωνιζόμενος για πρώτη φορά στην ιστορία του στο πρωτάθλημα της Γ΄ Εθνικής 2006–07 έκανε μια αξιοπρεπή πορεία, δεν κατάφερε όμως να σωθεί κυρίως λόγω απειρίας. Αξιοσημείωτο από την παρουσία του οι δύο νίκες επί της Παναχαϊκής (Παναχαϊκή-ΟΦΙ 0–1 στην Πάτρα, και ΟΦΙ-Παναχαϊκή 2–1 στην Ιεράπετρα).

Τη σεζόν 2018–19 έκανε σπουδαία εμφάνιση στον θεσμό του Κυπέλου Ελλάδας, όπου έφτασε στη φάση των ομίλων φέρνοντας μάλιστα στη φάση αυτή ισοπαλία 2–2 με τον Παναθηναϊκό μέσα στο Ο.Α.Κ.Α..

Τη σεζόν 2017–18 κατέλαβε την τρίτη θέση στο πρωτάθλημα της Γ' Εθνικής και προπάντων κατέκτησε το Κύπελλο Ερασιτεχνών Ελλάδας νικώντας τη Νίκη Βόλου με 2–0 στον τελικό στο Κερατσίνι.

Η πιο επιτυχημένη σεζόν στην ιστορία του θεωρείται η 2018–19, επειδή στέφεται πρωταθλητής του 5ου ομίλου της Γ' Εθνικής και κερδίζει την άνοδό του στη Φούτμπολ Λιγκ (Γ' Εθνική Κατηγορία, σύμφωνα με την αναδιάρθρωση της ΕΠΟ) για πρώτη φορά στην ιστορία του, ενώ το 2020 καταφέρνει να εξασφαλίσει μία θέση στη Σούπερ Λιγκ 2 λόγω της απόσυρσης της συμμετοχής του Πανιωνίου από το πρωτάθλημα της σεζόν 2020–21.

Η τριετία των ιστορικών επιτυχιών

Το καλοκαίρι του 2017 έμελε να είναι μεταβατικό, από τη διαφαινόμενη καταστροφική μη συμμετοχή στη Γ΄ εθνική, στη στροφή 180ο μοιρών με την έλευση στην διοικητική ηγεσία του ανθρώπου που άλλαξε το ρου της ιστορίας. Ο επιχειρηματίας Αθανάσιος Χηνόπουλος μετά από προσέγγιση κάποιων ανθρώπων του ΟΦΙ, αναλαμβάνει πρόεδρος και ξεκινάει πλέον μια διαδρομή που θα μείνει αξέχαστη στους χιλιάδες φίλους της ομάδας.

2017-2018

Η αποστολή ήταν δύσκολη διότι ο προγραμματισμός άργησε να ξεκινήσει με αποτέλεσμα να μην γίνουν οι σωστές κινήσεις που επιθυμούσαν οι «ασπρόμαυροι», λόγω στενότητας χρόνου. Όμως έφεραν έναν νεαρό εκκολαπτόμενο προπονητή, τον Ιωάννη Μάγγο και πάνω του επένδυσαν πολλά. Παράλληλα αποκτήθηκαν καλοί ποδοσφαιριστές και μαζί με τους ντόπιους συνέθεσαν ένα δεμένο και καλά δουλεμένο σύνολο. Στον 8ο όμιλο της Γ΄ εθνικής ο ΟΦΙ τερμάτισε στην 3η θέση κατακτώντας παράλληλα το κύπελλο Λασιθίου, 1-0 τον ΑΣΙ στο τελικό και γράφοντας με «χρυσά γράμματα» στην ιστορία του, την κατάκτηση του κυπέλλου ερασιτεχνών Ελλάδας, 2-0 τη Νίκη Βόλου στο τελικό του Κερατσινίου. Την ίδια χρονιά επικράτησε στο τελικό του σούπερ καπ 6-0 του ΑΟ Ελούντας.

2018-2019

Επική σαιζόν για το συγκρότημα της Ιεράπετρας, 2η σερί σαιζόν στη Γ΄ εθνική και τον 5ο όμιλο, σηκώνει ένα πρωτάθλημα που ουδέποτε το είχε στη συλλογή της ομάδα του Λασιθίου. Το τέλος της σαιζόν βρίσκει τον ΟΦΙ πρωταθλητή Γ΄ εθνικής για πρώτη φορά στην ιστορία. Μπροστά σε πάνω από 3000 φίλους του, την τελευταία αγωνιστική, επικρατεί 2-0 του Εθνικού Πειραιώς. Όλη η Ιεράπετρα και το Λασίθι βάζουν τα γιορτινά του και πανηγυρίζουν την άνοδο στις επαγγελματικές κατηγορίες. Παράλληλα έκανε το νταμπλ αφού νίκησε στο τελικό Λασιθίου 3-1 την ΑΕ Νεάπολης. Η συλλογή των τίτλων συνεχίστηκε και με την κατάκτηση του σούπερ καπ, 3-0 στο τελικό την ΑΕ Νεάπολης στην αρχή της σαιζόν.

Παράλληλα καταγράφεται άλλη μια σημαδιακή στιγμή για τον ΟΦΙ και το κόσμο του, προκρίνεται στους ομίλους του κυπέλλου Ελλάδας κερδίζοντας 1-0 την ΑΕ Καραϊσκάκης Άρτας στο Παγκρήτιο. Τίθεται αντιμέτωπος με μεγάλα ονόματα του Ελληνικού ποδοσφαίρου. Αρχικά χάνει 0-2 στο Παγκρήτιο από τον ΑΟΧ-Κισσαμικό και προσεγγίζει το ΟΑΚΑ για να παίξει με τον υπερηχητικό Παναθηναϊκό. Όλη η Ελλάδα θαύμασε τον ΟΦΙ και το εκπληκτικό του παιχνίδι, ανατρέπει το 1-0 και το κάνει 1-2 για να χάσει μια τεράστια νίκη στο 94΄ καθώς ισοφαρίστηκε από τους «πράσινους» 2-2. Την τελευταία αγωνιστική του ομίλου, υποδέχτηκε στο κατάμεστο Βουζουνεράκειο τον Παναιτωλικό(διεκδικούσε ακόμα και Ευρώπη εκείνη την σαιζόν) του Τραϊανού Δέλλα κάνοντας μια ακόμα μεγάλη προσπάθεια με το 0-0 να αποτελεί επιτυχία.

2019-2020

Δυστυχώς η ατυχής επιλογή της τότε κυβέρνησης και του υφυπουργού αθλητισμού κ. Βασιλειάδη αδικεί τον ΟΦΙ κατάφορα και του στερεί αυτό που κέρδισε στους αγωνιστικούς χώρους, την πολυπόθητη άνοδο. Η αναδιάρθρωση που έγινε ουσιαστικά διατήρησε τον ΟΦΙ στην 3η τη τάξη κατηγορία της χώρας και έτσι η football league που για χρόνια αποτελούσε την Β΄ εθνική, μετατράπηκε σε Γ΄ εθνική. Παρόλα αυτά η συμμετοχή σε επαγγελματική κατηγορία παρέμεινε και ο ΟΦΙ μπήκε στην ιστορική διαδικασία της μετατροπής του σε ΠΑΕ μετά από 14 χρόνια.

Η χρονιά αρχίζει με τίτλο και τη κατάκτηση του σούπερ καπ Λασιθίου, 3-0 τον ΑΟΑΝ στο Βουζουνεράκειο. Μπορεί να έγιναν κάποιες αλλαγές κατά την διάρκεια του πρωταθλήματος στην φουτμπαλ λιγκ, άλλαξε ο προπονητής και τη θέση του επιτυχημένου Μάγγου πήρε ο Τιμόθεος Καβακάς, όμως το αποτέλεσμα ήταν το ίδιο. Η Λασιθιώτικη ομάδα έκανε μια εξαιρετική παρουσία απέναντι σε παραδοσιακές δυνάμεις του Ελληνικού χώρου όπως, Βέροια, Καβάλα, Νίκη και Ολυμπιακός Βόλου, Καλαμάτα, Ιωνικός, Τρίκαλα, τερματίζοντας στην 4η θέση. Μπορεί το πρωτάθλημα να μην ολοκληρώθηκε κανονικά λόγω του κορωνοϊου, όμως η θέση που κατέκτησε ο ΟΦΙ ήταν πλήρως αντιπροσωπευτικής της καλής του παρουσίας. Η επιβράβευση και η αποκατάσταση της αδικίας ενός έτους πριν, πιστοποιήθηκε και έτσι ο ΟΦΙ εξασφάλισε επιτέλους την άνοδο στην 2η τι τάξη κατηγορία της χώρας μας.

Αγωνιστική πορεία

Η αγωνιστική πορεία διαχρονικά

Σύνολα συμμετοχών στα εθνικά πρωταθλήματα

Έδρα 
Η έδρα του είναι το Δημοτικό Στάδιο Ιεράπετρας Πέτρος Βουζουνεράκης , χωρητικότητας 3.000 θέσεων.

Φίλαθλοι 
Οι οργανωμένοι οπαδοί του λέγονται ΚΟΥΡΗΤΕΣ.

Τίτλοι και επιτυχίες

Τίτλοι

Εθνικό επίπεδο
 1 Πρωτάθλημα Γ΄ Εθνικής:
 2018–19 (5ος όμιλος)

 1 Πρωτάθλημα Δ΄ Εθνικής:
 2005–06 (10ος όμιλος)

 1 Κύπελλο Ελλάδας ερασιτεχνών: 
 2017–18

Τοπικό επίπεδο
 1 Πρωτάθλημα Α΄ Κατηγορίας Ε.Π.Σ. Ηρακλείου:
 1981-82

 10 Πρωταθλήματα Α΄ Κατηγορίας Ε.Π.Σ. Λασιθίου:
 1985-86, 1987-88, 1993-94, 1999-00, 2000-01, 2009-10, 2011-12, 2014-15, 2015-16, 2016-17

 13 Κύπελλα Ε.Π.Σ. Λασιθίου: 
 1990-91, 1991-92, 1999-00, 2000-01, 2005-06, 2007-08, 2009-10, 2013-14, 2014-15, 2015-16, 2016-17, 2017-18, 2018-19

 3 Σούπερ Καπ Ε.Π.Σ. Λασιθίου:
 2017, 2018, 2019

Παραπομπές 

 ΠΕΤΡΟΣ ΒΟΥΖΟΥΝΕΡΑΚΗΣ, ο ΘΡΥΛΟΣ του Κρητικού Ποδοσφαίρου

http://ofierapetras.blogspot.com/2011/03/blog-post.html

Εξωτερικοί σύνδεσμοι 

 Επίσημο ιστολόγιο

Αθλητικοί σύλλογοι Λασιθίου
Ιδρύσεις αθλητικών συλλόγων το 1970
Ιδρύσεις ποδοσφαιρικών ομάδων το 1970
Ποδοσφαιρικές ομάδες Ελλάδας
Ιεράπετρα